Упершыню ў дакументах вёска Мосар згадваецца ў 1514 годзе. За час свайго існавання вёска змяніла шмат гаспадароў, але найбольшы след у гісторыі вёскі пакінуў графскі род Бжэстоўскіх. Менавіта яны ў канцы 18 стагоддзя пабудавалі тут шыкоўны палац і касцёл. На жаль, палац, у якім гасцявалі нават каралі Рэчы Паспалітай, быў знішчаны падчас грамадзянскай вайны. Аднак касцёл святой Ганны захаваўся да нашых дзён, і з'яўляецца дзеючым храмам, куды прыязджаюць вернікі з усіх куткоў Беларусі і іншых краін, каб пакланіцца галоўнай святыні касцёла — мошчам святога Юстыніяна, ці проста паглядзець на навакольную прыгажосць і адпачыць душой. І нягледзячы на тое, што ў савецкі перыяд касцёл знаходзіўся ў запусценні, а тэрыторыя вакол храма нагадвала балота, ён заставаўся адкрытым для вернікаў.